Nyjɛ kɔkro kre, Yesu na kun Galilee, ndee Tiberias epo kre kro.
Kawako kee nyjɛ wra pe, na yambla mblɛ wra tra kre ndra na, lenɛɛrɛ na taa u kro.
Yesu na u twanfɛɛnlɛ pre na nduu mna sɛ tni nyua ka ndra na.
Kre nyjila kre, na Judae ble kpɔɔ ŋga pe yeeri Klɛntro kre da.
Ŋga Yesu na yiɛ wa mu le kre, wra nya na lenɛɛrɛ paan u jaara, a wra kna mna Philip wie mbo, “Sena oo sro ta mbe leele mblɛ ŋga mbe pe li hin?”
Wra kre kee ŋga yo mbe Philip jawala le, la, wre Yesu titi na chin ŋga we pe.
A Philip na kna mbo, “Na o denarii lafɛɛ shiin sro lɔ kuraa kre, yia pe da.”
U twanfɛɛnlɛ pre nunu, Andrew, Simon Peter chunu wre na kna mbo,
“Pɔ blɔ waa wa na paanu kunɔ, na mbroe shiin ni mna, a mni yie jaa lenɛɛrɛ mblɛ pe hin?”
Bawa Yesu na yo mbo, “E ti leele pre tni tni.” Nyaa naa wa lawee kre nu. A bilɛ kagbenyi kunɔ pre na tni tni tra nyaa yire na.
Yesu na paanu yire shɔ, mna Nyiɛkpɔɔ ŋga mboo, mna yi yɔɔlɛ mu pe kro ŋga. Pan chɔɔ wra ndru mu mbroe pre pe mna pe kɛ, a pe kro na ta imi na pe chaa.
Ŋga pra ka mu yɔɔ kre, a wra yo u twanfɛɛnlɛ pre pan mbo, “E kamprɛɛ yire koli, mbe ka wa kla.”
U twanfɛɛnlɛ pre na paanu yire na mbroe pre kuɛn koli a yira kakɛɛ nununu kɛmbɔshiin nyi.
Ŋga leele pre na Yesu kawako kee ŋga nya kre, a pra kna mbo, “Kpra na, Nyiɛkpɔɔ keenyanyofun ŋmba pe yo we pan waŋgra nu wre wi kre.”
Pra pe jawala pe na pie paan Yesu yii jaŋga na, mbe sɛ u pe ŋunu. Ŋga wra ki chin ma kre, wra yili pe nu, mna ndru mu sɛ nyua kre na, wre nunu.